‘Sinnelose geweld’ eis lewe van matriekleerder(Argieffoto: Nico Strydom) Panyaza Lesufi, LUR vir onderwys en jeugontwikkeling in Gauteng, het sy hartseer uitgespreek nadat ŉ matriekleerder Vrydagoggend in die vroeë oggendure tydens ŉ gepoogde gewapende roof in Soweto doodgeskiet is. Luidens ŉ verklaring deur die LUR is die leerder in sy huis in Braamfischerville doodgeskiet gedurende in ŉ voorval wat blyk na ŉ gewapende roof wat skeefgeloop het. Die leerder het glo terugbaklei toe rowers hom in sy ouerhuis getakel het waarna hy van op naby afstand doodgeskiet is. Hy is op die toneel dood verklaar. Hy was ŉ leerder aan die die George Khosa Secondary School in Dobsonville en het reeds sy eerste Engelse- en- IsiZulu-vraestelle in die Nasionale Senior Sertifikaat (NSS)-eksamen afgelê. Hy sou mettertyd nog Wiskundegeletterdheid, Geskiedenis en Geografie skryf. Lesufi het namens die onderwysgemeenskap in Gauteng sy innige meegevoel met die gesin en die skoolgemeenskap betuig. “Mag hulle vertroosting vind deur te weet dat ons ook in hul pyn deel. [Ons] veroordeel die sinnelose gewelddadige dade wat die veiligheid van ons leerders in en om ons skoolomgewing bedreig en hulle van hul toekoms beroof,” het die LUR gesê.